En kvindelig bilist i en personbil fik sig fredag formiddag en flyvetur, da hun kom kørende ad Kattedamsvej ind mod Aabybro. I krydset ved Kattedamsvej og Torngårdsvej kom der dog en tankvogn på tværs. Tankvognen overså kvinden og kørte ud for sin ubetingede vigepligt- Det betød, at tankvognen ramte bagenden af kvindens bil, der rullede rundt og endte på taget. - Hun kom selv ud af bilen, men beklagede sig over smerter i ryggen. Hun er derfor blevet sendt til tjek på sygehuset, fortæller vagtchef ved Nordjyllands Politi Torben Larsen. Da chaufføren af tankvognen overså sin vigepligt, kan det få et retsligt efterspil. - Lastbilen overholder ikke sin vigepligt. Det er en vigepligtsforseelse og som udgangspuynkt betyder det en frakendelse af førerretten, fortæller Torben Larsen.

Referat:
En tankvogn overså fredag formiddag sin vigepligt og ramte kvinde i personbil.